《定远山行见田间蓄水有法禾黍畅茂即事述怀》
清代·钱维城

山田上下如划棋，十步五步沟通池。农家父子水为命，蓄积升斗同金资。

节宣起闭重分寸，兼察地势分高卑。自然服习等卧起，非有智巧夸神奇。

气疏每至风雨好，泽润并得疠札稀。扬州厥土惟涂泥，田实下下经所嗤。

沟渠未失古遗意，东南财赋天下推。北方惰农亦锄犁，禾生满野无町畦。

关门枕肘问晴雨，嗷嗷开口凭天时。禹勤畎浍首兖冀，谁其隳者不可稽。

遐哉卫李安所责，荆吴亦岂当年基。屡烦明诏拯疮痍，亦有使者纷躯驰。

奉行岂必尽不善，事等创造惊愚黎。中丞崔公纪昔分陕，下令凿井民犹咨。

于今稍稍食旧德，乐成图始理则歧。况今屯种逾安西，轮台蒲海咸得治。

遂人潴舍职不讲，奚取百万供军资。安得九扈官农师，赤坟白壤泽毕陂。

游谈莫问是与非，滮池汩汩禾离离。男耕女馌不敢嬉，三钱斗米何足希。

作者简介：（1720—1772）江苏武进人，字幼安，一字宗磐，号纫庵，又号稼轩。乾隆十年一甲一名进士，授修撰，官至刑部左侍郎。书法苏轼，画得元人笔意，落笔苍润。有《茶山集》。卒谥文敏。